Регламент (ЕО) № 2027/2006 на Съвета
от 19 декември 2006 година
за сключване на Споразумение за партньорство в областта на рибарството между Европейската общност и Република Кабо Верде
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 във връзка с член 300, параграф 2 и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент, [1]
като има предвид, че:
(1) Общността и Република Кабо Верде се договориха и парафираха Споразумение за партньорство в областта на рибарството, което предоставя на рибари от Общността възможности за риболов във води, които попадат в суверенно владение на Република Кабо Верде.
(2) Споразумението следва да се одобри.
(3) Следва да се определи методът за разпределяне на възможностите за риболов между държавите-членки,
ПРИЕ НАСТОЯЩИЯ РЕГЛАМЕНТ:
Член 1
Споразумението за партньорство в областта на рибарството между Европейската общност и Република Кабо Верде се одобрява от името на Общността.
Текстът на споразумението е приложен към настоящия регламент.
Член 2
Възможностите за риболов, посочени в протокола, се разпределят между държавите-членки, както следва:
Категория риболов | Вид плавателен съд | Държава-членка | Лицензии или квота |
Риболов на риба тон | Повърхностен риболов на дълго влакно | Испания | 41 |
Португалия | 7 |
Риболов на риба тон | Хладилни сейнери за риба тон | Испания | 12 |
Франция | 13 |
Риболов на риба тон | Кораби, съоръжени с въдици | Испания | 7 |
Франция | 4 |
Ако заявленията за лиценз от тези държави-членки не покриват всички възможности за риболов, определени в протокола, Комисията може да вземе под внимание заявленията за лиценз от всяка друга държава-членка.
Член 3
Държавите-членки, чиито кораби извършват риболов в съответствие с настоящото споразумение, нотифицират Комисията за количествата от риба, уловена в рамките на риболовната зона на Кабо Верде, в съответствие с Регламент (ЕО) № 500/2001 на Комисията от 14 март 2001 г. за определяне на подробни правила за прилагането на Регламент (ЕИО) № 2847/93 на Съвета относно наблюдение на уловите, взети от риболовни кораби на Общността във водите на трета страна и в открито море [2].
Член 4
Упълномощава председателя на Съвета да определи лицето/лицата, упълномощено/и да подпише/ат споразумението, за да се обвърже Европейската общност.
Член 5
Настоящият регламент влиза в сила на седмия ден след публикуването му в Официален вестник на Европейския съюз [3].
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 19 декември 2006 година.